
ROPAŽU NOVADA PAŠVALDĪBA 
Reģ. Nr. 90000067986
Institūta iela 1A, Ulbroka, Stopiņu pagasts, Ropažu novads, LV-2130
Tālr. 27885518
novada.dome@ropazi.lv
Ulbrokā
 
2026.gada 17.jūnijā		             	        	                               Nr. 1.1-3/26/55


Apstiprināti ar
Ropažu novada pašvaldības domes sēdes lēmumu 
Nr.721 (prot. Nr.31/2026)


Konkursa “Māmiņa = Uzņēmēja” nolikums

I. Vispārīgie jautājumi

1. Ropažu novada pašvaldības (turpmāk – Pašvaldība) konkursa “Māmiņa = Uzņēmēja” nolikums (turpmāk – Nolikums) paredz uzņēmējdarbības ideju konkursa “Māmiņa = Uzņēmēja” (turpmāk – Konkurss) organizācijas, norises un līdzfinansējuma piešķiršanas kārtību.
2. Konkursa līdzfinansējuma saņemšanas pretendents  (turpmāk – Konkursa dalībnieks ) ir:
2.1. fiziska persona, kura plāno uzsākt saimniecisko darbību, un kura atbilst šādiem nosacījumiem:
2.1.1. audzina bērnu vecumā līdz 10 (desmit) gadiem (ieskaitot);
2.1.2. deklarētā dzīvesvieta ir Ropažu novads, ne vēlāk kā uz Konkursa norises kalendārā gada 1.janvāri plkst.0.00; 
2.2. pašnodarbināta persona, kura atbilst šī nolikuma 2.1. apakšpunktā minētajiem nosacījumiem un ir reģistrējusies kā saimnieciskās darbības veicēja Valsts ieņēmumu dienestā un vēlas ieviest jaunu vai attīstīt esošu produktu vai pakalpojumu tirgū.
2.3. LR Uzņēmumu reģistra Komercreģistrā reģistrēta juridiska persona, kuras dibinātāja ir sieviete, kurai pieder vismaz 51% uzņēmuma daļas, un tā atbilst nolikuma 2.1. apakšpunktā minētajiem nosacījumiem, kur uzņēmuma apgrozījums nepārsniedz 70 000,00 euro (septiņdesmit tūkstoši eiro) gadā, tas veic saimniecisko darbību Ropažu novadā un vēlas ieviest jaunu vai attīstīt esošu produktu vai pakalpojumu tirgū.
3. Konkursa līdzfinansējuma saņēmējs ir:
3.1. pašnodarbināta persona, kura atbilst Nolikuma 2.1. apakšpunktā minētajiem nosacījumiem un ir reģistrējusies kā saimnieciskās darbības veicēja Valsts ieņēmumu dienestā.
3.2. LR Uzņēmumu reģistra Komercreģistrā reģistrēta juridiska persona, kuras dibinātāja ir sieviete, kurai pieder vismaz 51% uzņēmuma daļas, un tā atbilst Nolikuma 2.1. apakšpunktā minētajiem nosacījumiem, kur uzņēmuma apgrozījums nepārsniedz 70 000,00 euro (Septiņdesmit tūkstoši eiro) gadā, tas veic saimniecisko darbību Ropažu novadā. 
4. Konkursa mērķi ir: 
4.1. motivēt māmiņas (turpmāk – Konkursa dalībnieks) saskatīt sevī uzņēmējas potenciālu un uzsākt komercdarbību; 
4.2. veicināt jaunu produktu attīstību un pilnveidot pakalpojumu veidošanu, kā arī sekmēt esošas uzņēmējdarbības paplašināšanu.
4.3. sekmēt Konkursa dalībnieka sociālo iekļaušanu un sevis pilnveidošanu, atvieglojot un veicinot veiksmīgāku atgriešanos darba tirgū.
5. Konkursu finansē Pašvaldība, konkursu organizē Pašvaldības Attīstības un būvniecības departamenta Uzņēmējdarbības attīstības konsultants (turpmāk – Konkursa rīkotājs). 
6. Kopējais Konkursa ietvaros pieejamais līdzfinansējums ir 10 000 euro (desmit tūkstoši euro), maksimālais viena projekta realizācijai pieejamais līdzfinansējums ir līdz 5000 euro (pieci tūkstoši euro). Katru kārtējo gadu Konkursam paredzēto finansējumu Pašvaldības dome paredz pašvaldības budžetā. 
7. Lēmumu par Konkursa uzvarētājām pieņem Konkursa vērtēšanas komisija (turpmāk – Komisija), kuras sastāvu apstiprina ar Pašvaldības izpilddirektora rīkojumu. 
8. Konkursa rīkotājs un Komisija nodrošina konfidencialitāti. Komisija un citas iesaistītās personas, kas vērtē vai cita pamatota iemesla dēļ saskaņā ar Nolikumu iegūst piekļuvi Konkursa pieteikumu dokumentācijai, pirms dokumentu saņemšanas paraksta apliecinājumu par objektivitāti un informācijas neizpaušanu (9.pielikums). Informācijas neizpaušanas pienākums neattiecas uz informāciju, kas publiski kļūst pieejama ideju prezentāciju atlases kārtā. 
9. Konkursa rīkotājam ir tiesības gan projektu vērtēšanas laikā, gan projektu īstenošanas laikā pieaicināt ekspertus, lai pārliecinātos par projekta īstenošanas atbilstību pieteikumā iesniegtajai informācijai un tirgus situācijai. 

II. Konkursa izsludināšanas un organizēšanas kārtība

10. Konkursu izsludina ne mazāk kā vienu mēnesi pirms Konkursa norises sākuma, publicējot informāciju pašvaldības tīmekļa vietnē www.ropazi.lv un plašsaziņas līdzekļos. Paziņojumā tiek norādīta šāda informācija:
10.1. konkursa nosaukums;
10.2. konkursa rīkotājs;
10.3. konkursa pieteikumu iesniegšanas vieta un veids;
10.4. konkursa pieteikumu iesniegšanas termiņi;
10.5. kontaktinformācija jautājumu un neskaidrību gadījumā;
10.6. norāde par to, kur var iepazīties ar Nolikumu;
10.7. Nolikuma pielikumi:
10.7.1. [bookmark: _Hlk145945559]1.pielikums – Projekta pieteikuma veidlapa;
10.7.2. 2.pielikums – Naudas plūsmas veidlapa;
10.7.3. 3.pielikums – Projekta izmaksu tāmes veidlapa;
10.7.4. 4.pielikums – I kārtas administratīvās atbilstības vērtēšanas kritēriju veidlapa;
10.7.5. 5.pielikums – II kārtas vērtēšanas kritēriju veidlapa;
10.7.6. 6.pielikums – III kārtas vērtēšanas kritēriju veidlapa;
10.7.7. 7.pielikums – Atskaites forma par piešķirtā finansējuma izlietojumu;
10.7.8. 8.pielikums – Saimnieciskās darbības informatīvais pārskats;
10.7.9. 9.pielikums- Konkursa komisijas objektivitātes un informācijas neizpaušanas apliecinājuma veidlapa;
11. Konkurss tiek organizēts trīs kārtās. Pēc III. kārtas rezultātiem tiek paziņotas Konkursa “Māmiņa = Uzņēmēja” uzvarētājas.

III. Konkursa dalībnieka tiesības un pienākumi

12. Konkursa dalībnieks ir tiesīgs pirms pieteikumu iesniegšanas termiņa beigām atsaukt iesniegto pieteikumu, iesniedzot iesniegumu brīvā formā un norādot atsaukuma iemeslu. 
13. Konkursa dalībnieks ir atbildīgs par pieteikumā ietvertās informācijas patiesumu.
14. Konkursa dalībniekam ir pienākums ievērot normatīvajos aktos noteiktās personas datu apstrādes prasības attiecībā uz Konkursa ietvaros iesniegtajiem un apstrādātajiem personas datiem, kā arī attiecībā uz personas datiem, kurus ir plānots apstrādāt projekta ietvaros.
15. Konkursa dalībniekam ir pienākums ievērot Nolikuma prasības.
16. Konkursa dalībniekam ne vēlāk kā vienu darba dienu līdz pieteikumu iesniegšanas termiņa beigām ir tiesības uzdot Konkursa rīkotājiem jautājumus par Nolikumu un Konkursa norises kārtību, elektroniskā veidā nosūtot tos uz e-pasta adresi projekti@ropazi.lv.  Ja jautājums tiek saņemts vēlāk, Konkursa komisijai ir tiesības uz to neatbildēt.
17. Viena Konkursa dalībnieks Konkursa ietvaros var iesniegt tikai vienu pieteikumu. 

IV. Prasības Konkursa dalībniekam

18. Konkursa komisija uz atbalsta piešķiršanas brīdi izvērtē granta pretendenta atbilstību Eiropas Komisijas Regulas Nr. 2023/2831 nosacījumiem:
18.1. De minimis atbalstu saskaņā ar Komisijas regulu Nr.2023/2831 piešķir, ievērojot Komisijas regulas Nr.2023/2831 1.panta 1.punktā minētos nozaru un darbību ierobežojumus. Ja atbalsta pretendents vienlaikus darbojas vienā vai vairākās Komisijas regulas Nr.2023/2831 1.panta 1.punkta a), b), c) un d) apakšpunktā minētajās nozarēs, atbalstu drīkst piešķirt tikai tad, ja atbalsta pretendents nodrošina šo nozaru darbību vai uzskaites nodalīšanu, lai saskaņā ar Komisijas regulas Nr.2023/2831 1.panta 2.punktu darbības izslēgtajās nozarēs negūst labumu no de minimis atbalsta, ko piešķir saskaņā ar Nolikumu. 
18.2. granta pretendentam  nav ierosināta tiesiskās aizsardzības procesa lieta, netiek īstenots tiesiskās aizsardzības process vai tam nav pasludināts maksātnespējas process;
18.3. piešķirot de minimis atbalstu, Pašvaldība pārbauda, vai plānotais de minimis atbalsts kopā ar iepriekšējos trīs gados, skaitot no atbalsta piešķiršanas dienas, piešķirto de minimis atbalstu viena vienota uzņēmuma līmenī nepārsniedz Komisijas regulas Nr.2023/2831 3.panta 2.punktā noteikto maksimālo de minimis atbalsta apmēru. Viens vienots uzņēmums ir uzņēmums, kas atbilst Komisijas regulas Nr.2023/2831 2.panta 2.punktā noteiktajam. 
19. [bookmark: _Hlk145933561]Ja Konkursa dalībniekam saskaņā ar Valsts ieņēmumu dienesta administrēto nodokļu (nodevu) parādnieku datubāzē pieejamo informāciju pieteikuma iesniegšanas un līguma slēgšanas dienā ir nodokļu vai nodevu parādi, kas pārsniedz 150 euro, Konkursa dalībniekam ir jāiesniedz no elektroniskās deklarēšanas sistēmas (EDS) izdrukāta izziņa par nodokļu parāda neesamību, kas apliecina, ka pieteikuma iesniegšanas un līguma slēgšanas dienā Konkursa dalībniekam nav nodokļu vai nodevu parādu, kas pārsniedz 150 euro. Tāpat pieteikuma iesniegšanas un līguma slēgšanas dienā Konkursa dalībniekam nevar būt parādi Pašvaldībai (piem., nekustamā īpašuma nodokļa, telpu nomas maksas kavējumi u.tml.), ja vien ar Pašvaldību nav noslēgta vienošanās par parādsaistību atmaksu pa daļām.
20. Konkursa dalībnieks nedrīkst būt darba attiecībās ar Pašvaldību un tās dibinātajām iestādēm. 
21. Konkursā nevar piedalīties iepriekšējo gadu Konkursa uzvarētāji. 
22. Konkursa dalībnieks uzvaras gadījumā Konkursa ietvaros organizējamo saimniecisko darbību vai komercdarbību apņemas veikt Ropažu novadā.
23. Līdzfinansējuma apguves maksimālais termiņš ir 12 (divpadsmit) mēneši no līguma ar Konkursa rīkotāju par līdzfinansējuma piešķiršanu noslēgšanas brīža.
24. De minimis atbalstu šī nolikuma ietvaros piešķir, ievērojot Komisijas regulas Nr.2023/2831 7.panta 3.punktā un 8.pantā minēto spēkā esamības termiņu, līdz 31.12.2026.”.

V. Konkursa pieteikuma sagatavošanas prasības

25. Konkursam iesniedzamie dokumenti:
25.1. aizpildīta Konkursa Projekta pieteikuma veidlapa (1.pielikums);
25.2. prognozētās naudas plūsmas aprēķins par 2 (diviem) gadiem pēc līguma noslēgšanas (2.pielikums);
25.3. aizpildīta projekta ieviešanas izmaksu tāme, atšifrējot naudas izlietojuma pozīcijas un paredzot Konkursa dalībnieka pašfinansējumu vismaz 20% (divdesmit procentu) apmērā no projekta kopējās summas (3.pielikums);
25.4. de minimis atbalsta uzskaites sistēmā sagatavotās veidlapas izdruka vai sistēmā izveidotās un apstiprinātās veidlapas identifikācijas numurs;
25.5. Konkursa dalībnieka/projekta īstenotāja CV (Curriculum vitae);
25.6. cita papildus informācija, kas sniedz priekšstatu par Konkursa dalībnieka darbību un plānotā projekta īstenošanu (komandas dalībnieku CV, fotogrāfijas, shēmas, rasējumi u.c.).
26. Konkursa pieteikumus var iesniegt:
26.1. ar drošu elektronisko parakstu parakstīts pieteikums ar pielikumiem (nolikuma 24.punktā minētie dokumenti) līdz paziņojumā par konkursu norādītajam datumam jānosūta vienā oriģināla eksemplārā uz e-pasta adresi: projekti@ropazi.lv. 
26.2. [bookmark: _Hlk146031750]pa pastu (pasta zīmogs ne vēlāk kā līdz paziņojumā par konkursu norādītajam datumam) pieteikumu nosūta vienā oriģināla eksemplārā papīra formā Pašvaldībai ar norādi “Konkursam “Māmiņa = Uzņēmēja”, un viens identisks eksemplārs PDF formātā jānosūta uz e-pasta adresi: projekti@ropazi.lv.   
26.3. klātienē pieteikumu var iesniegt līdz paziņojumā par Konkursu norādītajam datumam vienā oriģināla eksemplārā papīra formā ar norādi “Konkursam “Māmiņa = Uzņēmēja” Pašvaldības kādā no pagastu klientu apkalpošanas centriem tā darba laikā un viens identisks eksemplārs PDF formātā jānosūta uz e-pasta adresi: projekti@ropazi.lv. 
27. Ja pieteikums tiek iesniegts elektroniska dokumenta formā (*.doc, *.xls vai *.pdf datņu formātā), projekta pieteikuma veidlapa un naudas plūsmas veidlapa pretendentam ir jāparaksta ar drošu elektronisko parakstu, kas satur laika zīmogu. Noformējot pieteikumu kā elektronisku dokumentu, jāievēro Latvijas Republikas normatīvie akti par elektronisko dokumentu noformēšanu. Informācija par dokumentu parakstīšanu ar drošu elektronisku parakstu ir pieejama www.eparaksts.lv.
28. Ja pieteikums tiek iesniegts klātienē vai pa pastu, pieteikuma oriģināls papīra formātā jāparaksta un jācauršuj ar visiem iesniedzamajiem dokumentiem vienā dokumentu kopumā, cauršuvuma diega/auklas galus sasienot mezglā un pielīmējot pie pēdējās lapas, un parakstot pieteikuma aizmugurē tā, lai pieteikumu pēc iesniegšanas nav iespējams papildināt vai grozīt. Pieteikumu iesniedz slēgtā aploksnē. Uz aploksnes jānorāda “Konkursam “Māmiņa = Uzņēmēja”.
29. Pieteikumā iekļautajiem dokumentiem jābūt skaidri salasāmiem, bez labojumiem un dzēsumiem. Ja labojumi ir izdarīti, tiem jābūt atrunātiem ar ierakstu “Labotam ticēt”, apstiprinātiem ar labojumu veikušās personas (juridiskai personai – ar attiecīgi pilnvarotas personas) personisko parakstu, norādot paraksta atšifrējumu un labojuma datumu.
30. Konkursa pieteikums ir jāsagatavo datorrakstā, latviešu valodā. 
31. Pieteikumu paraksta pretendents vai tā pilnvarota persona. Pilnvara jāpievieno pieteikumam.
32. Iesniedzot pieteikumu, pretendents apliecina, ka pilnībā ir iepazinies ar šī nolikuma noteikumiem, kā arī tā pielikumiem, un tos saprot.

VI. Konkursa pieteikuma atbalstāmās un neatbalstāmās izmaksas

33. Konkursa ietvaros atbalstāmās izmaksas:
33.1. preču, pakalpojumu izstrāde;
33.2. pirmreizējās izmaksas, kas saistītas ar telpu iekārtošanu un inventāra iegādi;
33.3. mārketinga izmaksas (ne vairāk kā 15% (piecpadsmit procentu) no konkursa projekta izmaksām) (prezentreklāma, vizuālās identitātes izveidošana, drukas materiāli u.tml.);
33.4. specifiskas tehnikas vai iekārtas iegāde;
33.5. izejmateriālu iegāde komercdarbības uzsākšanai/ražošanai (ne vairāk kā 30% (trīsdesmit procentu) no konkursa projekta izmaksām);
33.6. interneta mājas lapas izstrāde;
33.7. licenču iegāde;
33.8. specifiska rakstura datorprogrammu iegāde;
33.9. specifiska rakstura personāla apmācība;
33.10. preču zīmes un patentu reģistrācija Latvijas Republikas Patentu valdē;
33.11. citas pamatotas vajadzības (lēmumu par pamatotību Komisija pieņem balsojot). 
34. Konkursa ietvaros neattiecināmās izmaksas:
34.1. darba alga, prēmijas, nodokļi;
34.2. pieteikuma izstrādes, noformēšanas un iesniegšanas izmaksas;
34.3. luksus preču un paaugstināta servisa pakalpojumu iegāde;
34.4. naudas sodu, līgumsodu, kavējuma procentu apmaksa;
34.5. pieslēgumu (ceļa, elektrības, kanalizācijas, komunikāciju u.c.) būvniecība;
34.6. ēku būvniecība, telpu remonta izmaksas, kas nav saistītas ar pirmreizējām izmaksām;
34.7. izmaksas, kas radušās pirms nolikumā paredzētās līguma noslēgšanas ar Konkursa rīkotāju;
34.8. telpu nomas maksa, komunālie maksājumi, kā arī citas ar telpu lietošanu saistītas izmaksas;
35. Uz Konkursu neattiecināmie saimnieciskās darbības veidi:
35.1. vairumtirdzniecība un mazumtirdzniecība (NACE kods: G);
35.2. operācijas ar nekustamo īpašumu (NACE kods: L);
35.3. azartspēles un derības (NACE kods: R92);
35.4. tabakas audzēšana (NACE kods: A01.15) un tabakas izstrādājumu ražošana (NACE kods: C12);
35.5. alkohola ražošana (NACE kods: C11.01-06);
35.6. autotransporta iegāde (izņemot specializētu transporta līdzekli); 
35.7. nozares un darbības, uz kurām attiecināms Eiropas Komisijas Regulas Nr.2023/2831 1. panta 1. punkts.
36. Ja atbalsta pretendents vienlaikus darbojas vienā vai vairākās nozarēs, kas neietilpst Komisijas regulas Nr.2023/2831 darbības jomā, kā arī tajās, kas minētas šī nolikuma 35.1-35.6.p., tas nodrošina šo nozaru darbību vai uzskaites nodalīšanu, lai saskaņā ar Komisijas regulas Nr.2023/2831 1.panta 2.punktu darbības izslēgtajās nozarēs negūst labumu no de minimis atbalsta, ko piešķir saskaņā ar šo nolikumu.
37. Atbalstu Konkursa ietvaros nevar apvienot ar citu de minimis atbalstu vai citu atbalstu par vienām un tām pašām attiecināmajām izmaksām citu aktivitāšu ietvaros no vietējiem, reģionālajiem, valsts vai Eiropas Savienības līdzekļiem.


VII. Konkursa dalībnieka vērtēšana un rezultātu paziņošana

38. Konkurss tiek organizēts un vērtēts trīs kārtās:
38.1. konkursa I kārta – Konkursa rīkotājs visus Konkursa iesniegtos pieteikumus izvērtē pēc administratīvās atbilstības vērtēšanas kritērijiem (4.pielikums);
38.2. konkursa II kārta – Konkursa žūrijas komisija veic iesniegto Konkursa projektu izvērtēšanu pēc II kārtas vērtēšanas kritērijiem (5.pielikums);
38.3. konkursa III kārta – Konkursa žūrijas komisija vērtē Konkursa dalībnieks un to prezentācijas pēc III kārtas vērtēšanas kritērijiem (6.pielikums). 
39. Pēc III kārtas rezultātiem tiek paziņotas Konkursa “Māmiņa = Uzņēmēja” uzvarētājas.
40. Konkursa pieteikumus vērtē Komisija, kura sastāv no 5 (pieci) locekļiem. Komisijas priekšsēdētāju ievēl Komisija.
41. Komisija ir tiesīga samazināt konkursa pieteikumā norādīto līdzfinansējuma summu, bet ne vairāk kā par 50% (piecdesmit procentiem), ja tāmē norādītās izmaksas nav pamatotas konkrētajam projektam.
42. Komisija ir tiesīga pieņemt lēmumu neizmaksāt konkursa budžetā paredzēto līdzfinansējumu pilnā apmērā, ja nav saņemti pieteikumi atbilstošā kvalitātē. 
43. Konkursa Komisijas lēmums par Konkursa rezultātiem tiek paziņots:
43.1. par Konkursa I un II kārtas rezultātiem - elektroniski, nosūtot Konkursa dalībniekam informāciju uz Konkursa pieteikumā norādīto e-pasta adresi;
43.2. par Konkursa III kārtas rezultātiem Komisija paziņo Konkursa dalībniekam personīgi, pēc nolikuma 35.3.apakšpunktā minēto prezentāciju uzklausīšanas un izvērtēšanas. 
44. Konkursa rīkotājs var lūgt Konkursa dalībniekam iesniegt papildu informāciju vai dokumentus, lai pārbaudītu sniegtās informācijas patiesumu par projekta realizāciju.
45.  Ja Konkursa uzvarētājs nav izpildījis kādu no Nolikuma nosacījumiem, vai jebkādu citu no Konkursa rīkotāja neatkarīgu iemeslu dēļ netiek noslēgts līgums ar Konkursa rīkotāju Nolikumā paredzētajā kārtībā, Konkursa uzvarētājs zaudē tiesības būt atzītam par Konkursa uzvarētāju. 

VIII. Līdzfinansējuma piešķiršanas kārtība

46. Konkursa uzvarētājam (turpmāk arī – Līdzfinansējuma saņēmējs) paredzētais līdzfinansējuma apjoms tiek noteikts, pamatojoties uz pieteikumā iekļauto informāciju, bet tas nepārsniedz 5000 euro (pieci tūkstoši eiro). 
47. Konkursa uzvarētāja pašfinansējumam jābūt vismaz 20% no kopējās projekta summas.
48. No attiecīgā Komisijas lēmuma pieņemšanas 60 (sešdesmit) dienu laikā Pašvaldība noslēdz līgumu ar Konkursa uzvarētāju par līdzfinansējuma piešķiršanu, kas tiek uzskatīts arī par atbalsta piešķiršanas brīdi, līdzfinansējumu ieskaitot attiecīgās komersantes vai saimnieciskās darbības veicējas norēķinu kontā kredītiestādē līgumā paredzētajā kārtībā. 
49. Konkursa uzvarētājam fiziskai personai pirms līguma slēgšanas jāveic saimnieciskās darbības reģistrācija Uzņēmumu reģistrā vai Valsts ieņēmumu dienestā.
50. Līdzfinansējuma saņēmējs ir atbildīgs par visu nodokļu samaksu no līdzfinansējuma ietvaros veiktajām izmaksām atbilstoši Latvijas Republikas normatīvajos aktos noteiktajām prasībām.
51. Konkursa rīkotājam ir tiesības jebkurā laikā pieprasīt papildu dokumentus, kas pamato izdevumus atbilstoši Nolikuma 3. pielikumam aizpildītajai veidlapai par attiecīgā projekta realizācijai prognozējamajiem nepieciešamajiem finanšu līdzekļiem.
52. Līdzfinansējuma izmaksa notiek vienā maksājumā pamatojoties uz noslēgto līgumu. Līdzfinansējums tiek izmaksāts 10 (desmit) darba dienu laikā no attiecīgā rēķina, kas noformēts saskaņā ar normatīvajos aktos noteiktajām prasībām, un apliecinājuma par Projekta pašfinansējumu 20% (divdesmit procentu) apmērā iesniegšanas pašvaldībā.
53. Par pašfinansējumu tiek uzskatīts Konkursa dalībnieka finansiāls ieguldījums Konkursa ietvaros iesniegtās tāmes pozīciju apmaksai.
54. Atskaiti par visu izlietoto līdzfinansējumu Konkursa uzvarētājs iesniedz Konkursa rīkotājam 20 (divdesmit) dienu laikā pēc līdzfinansējuma izlietošanas, aizpildot nolikuma 7.pielikumā pievienoto formu. 
55. Ja līdzfinansējuma izlietojuma atskaite netiek iesniegta vai izdevumus apstiprinošie dokumenti nav noformēti atbilstoši Ministru kabineta 2021.gada 21.decembra noteikumiem Nr.877 “Grāmatvedības kārtošanas noteikumi” paredzētajām prasībām, vai līdzfinansējums nav izlietots atbilstoši tā mērķim, pārskaitītie finanšu līdzekļi pilnā apmērā jāatgriež Konkursa rīkotājam 10 (desmit) dienu laikā no attiecīgā rakstveida paziņojuma saņemšanas no Konkursa rīkotāja. 
56. Par izdevumu apliecinošiem dokumentiem tiek uzskatīti atbilstoši normatīvajiem aktiem noformēts grāmatvedības attaisnojuma dokuments un maksājumu apliecinošs dokuments. 
57. Konkursa rīkotājam ir tiesības samazināt izmaksājamā līdzfinansējuma vai tā daļas apmēru, ja:
57.1. iesniegtajos izdevumus apliecinošajos dokumentos iekļautās summas nepamatoti pārsniedz tirgus cenas;
57.2. līdzfinansējuma saņēmējs ir izlietojis mazāku finanšu līdzekļu apjomu, nekā tika paredzēts atbilstoši nolikuma 3.pielikumam aizpildītajā tāmē.
58. Konkursa rīkotājam ir tiesības neizmaksāt līdzfinansējumu vai tā daļu, ja Konkursa uzvarētājs:
58.1. jebkādā veidā ir maldinājis Konkursa rīkotāju;
58.2. nav iesniedzis visu pieprasīto informāciju vai dokumentus;
58.3. neievēro ar Konkursa rīkotāju noslēgtajā līgumā par līdzfinansējuma piešķiršanu paredzētos noteikumus. 
59. Konkursa rīkotājs ir tiesīgs pieprasīt nekavējoties atmaksāt izmaksāto līdzfinansējumu vai tā daļu, ja līdzfinansējuma saņēmējs:
59.1. nav iesniedzis izdevumus apliecinošus vai citus prasītos dokumentus;
59.2. nav iesniedzis kādu no atskaitēm par finansējuma (tai skaitā līdzfinansējuma) izlietojumu vai kāda no atskaitēm pamatotu iemeslu dēļ nav apstiprināta no Konkursa rīkotāja puses;
59.3. tam piešķirto līdzfinansējumu vai tā daļu bez iepriekšējas saskaņošanas ar Konkursa rīkotāju izlietojis citu mērķu sasniegšanai.
60. Projekta līdzfinansējuma uzraudzības periods tiek noteikts 1 (viens) gads pēc līdzfinansējuma apguves perioda. Uzraudzības perioda beigās Konkursa saņēmējam jāiesniedz Konkursa rīkotājam saimnieciskās darbības informatīvais pārskats (8.pielikums). Pašnodarbināta persona, kas reģistrēta kā saimnieciskās darbības veicēja papildus iesniedz Gada ienākuma deklarāciju, D3 pielikumu.

IX. Kontroles mehānisms

61. Konkursa rīkotājam ir tiesības līguma darbības laikā veikt nolikumā paredzēto nosacījumu izpildes pārbaudi līdzfinansējuma saņēmēja darbības vietā, lai pārliecinātos par:
61.1. iegādāto materiālo vērtību atrašanos komercdarbības vai attiecīgi saimnieciskās darbības veikšanas vietā;
61.2. iegādāto materiālo vērtību atbilstību pieteikumā un līgumā minētajam;
61.3. darbības norisi atbilstoši iesniegtajam Konkursa pieteikumam;
61.4. citu saistību izpildi, kas izriet no Konkursa pieteikuma un noslēgtā līguma par līdzfinansējuma piešķiršanu.
62. Ja tiek pārkāpti Komisijas regulas Nr.2023/2831 nosacījumi, atbalsta saņēmējam ir pienākums atmaksāt pašvaldībai projekta ietvaros saņemto nelikumīgo de minimis atbalstu kopā ar procentiem no līdzekļiem, kas ir brīvi no komercdarbības atbalsta, atbilstoši Komercdarbības atbalsta kontroles likuma IV vai V nodaļas nosacījumiem.

X. Dokumentācijas uzglabāšana

63. Konkursa dokumenti tiks glabāti atbilstoši to mērķiem, ņemot vērā šādus kritērijus:
63.1. Neapstiprinātie projekti un to pieteikumi tiek glabāti pie Konkursa rīkotāja līdz Konkursa ietvaros paredzētā līdzfinansējuma izmaksai;
63.2. Konkursa rīkotājs veic ar līdzfinansējumu piešķiršanu saistīto dokumentu glabāšanu 10 (desmit) gadus no Konkursa ietvaros pēdējā piešķirtā līdzfinansējuma. Līdzfinansējuma saņēmējs veic dokumentu glabāšanu 10 (desmit) gadus no tam piešķirtā līdzfinansējuma piešķiršanas brīža. Dokumenti var tikt glabāti kā fiziskajā, tā elektroniskajā arhīvā.
63.3. Organizatoriskie dokumenti tiek glabāti 10 (desmit) gadus no Konkursa ietvaros pēdējā piešķirtā līdzfinansējuma, to glabāšanu nodrošina Konkursa rīkotājs, kas glabā tos elektroniskajā arhīvā.
Pielikumi.

1.pielikums – Projekta pieteikuma veidlapa;
2.pielikums – Naudas plūsmas veidlapa;
3.pielikums – Projekta izmaksu tāmes veidlapa;
4.pielikums – I kārtas administratīvās atbilstības vērtēšanas kritēriju veidlapa;
5.pielikums – II kārtas vērtēšanas kritēriju veidlapa;
6.pielikums – III kārtas vērtēšanas kritēriju veidlapa;
7.pielikums – Atskaites forma par piešķirtā finansējuma izlietojumu;
8.pielikums – Saimnieciskās darbības informatīvais pārskats;
9.pielikums- Konkursa komisijas objektivitātes un informācijas neizpaušanas apliecinājuma veidlapa;



Ropažu novada pašvaldības
domes priekšsēdētāja vietniece                                                       V.Paulāne

